Afrikaanse aktrise swanger met identiese tweelingJacques Potgieter, Angelique Gerber-Potgieter en hul seun, Jacques (Foto: Instagram) Die Afrikaanse aktrise Angelique Gerber-Potgieter is weer swanger – dié keer met ŉ tweeling. Die aktrise het op sosiale media gesê sy en haar man, die rugbyspeler Jacques Potgieter, is baie dankbaar oor dié nuus, selfs al het hulle nie verwag om nege maande ná die geboorte van hul eersteling weer swanger te wees nie. “Ons is so geseënd, want ek is nie swanger met een baba nie, maar met twee! Alle eer aan ons Vader in die hemel,” het sy Sondag op Instagram laat hoor. Sy het in ŉ onderhoud met Rapport gesê sy en Potgieter kan nie wag om hul identiese tweeling vas te hou nie. “Ons het dit glad nie verwag of beplan nie. Ons het nog altyd ná Jacq’ie [haar en Potgieter se eerste baba] gedink ons wil redelik gou weer ’n baba hê, maar nie só gou nie. Vandat ek vir Jacques ken, wou hy nog altyd ’n tweeling gehad het. Nou sê ek vir hom hy is duidelik God se witbroodjie, want Hy verhoor al sy gebede en nou ook sy wens om ’n tweeling te kry,” het sy aan Rapport vertel. Sy en Potgieter het op 11 Junie verlede jaar op die Eureka-landgoed net buite Durbanville die knoop deurgehaak. Die egpaar ken mekaar al ŉ geruime tyd en is sedert Augustus 2014 in ŉ verhouding. Die egpaar het in November verlede jaar vir klein Jacques in die wêreld verwelkom. Gerber het bekendheid verwerf as die Roemeense boetiek-assistent Clara in die gewilde sepie 7de Laan. Sy was ook onlangs in die fliek Dis koue kos, skat te sien en is ŉ voormalige Boer soek ŉ vrou-aanbieder. Die aktrise het die nuus Maandagoggend aan Maroela Media bevestig, maar wou nie verder kommentaar lewer nie.